Ľ. Kaník, minister práce, sociálnych vecí a rodiny SR: (2003-07-03):
Ja som veľmi rád, že som tu zacítil istý tón aj z radov poslancov, ktorí vystúpili z radov opozície, že tento zákon je dôležitý a že treba k nemu pristupovať konštruktívne. To je určite dobrý signál, pretože naozaj toto nie je zákon pre jednu vládnu koalíciu a tak, ako nebudú ďalšie dôchodkové zákony, ale pre túto krajinu v dlhšom časovom období. A preto z mojej pozície ministra za rezort ako taký by som tu chcel povedať, že každý podnetný pozmeňujúci návrh, je úplne jedno, z akého poslaneckého klubu bude vznesený, bude braný vážne a konštruktívne a radi pomôžeme našimi odbornými kapacitami aj pri prípadnej legislatívnej príprave takéhoto návrhu, pokiaľ zapadne do filozofie a koncepcie, ktorú chceme dosiahnuť, a zlepší tento zákon. Na niektoré otázky, ktoré boli ako otázky položené, by som rád odpovedal, aby sa pomohlo potom možno chápaniu celého systému pri druhom, treťom čítaní pri rokovaní vo výboroch. Jedna z otázok bola, prečo 18 % za prvé tri dni, ako sme prišli k tejto sume, vzniesol ju pán poslanec Hrdlička. Je to tretina z vymeriavacieho základu, ktorý bude platený počas ostatných dní. V mnohých krajinách Európy je platný zvyk, že je za prvé tri dni nula, za prvé tri dni sa nevypláca nič. My sme zvažovali pôvodne aj túto alternatívu, ale nakoniec sme sa rozhodli pre tretinu z výšky, ktorá bude vyplácaná po týchto troch dňoch. To, že to tak platí aj v iných krajinách Európy a ešte v tvrdšom variante, je smerovanie k tomu, aby sa naozaj obmedzovala nezdravá alebo neoprávnená práceneschopnosť. Prečo zavádzame presun na zamestnávateľov? Určite sa nikomu pravdepodobne nepáči, alebo nemohol by súhlasiť s pretrvávaním toho javu, že mnohé firmy riešia svoje vnútrofiremné problémy, nedostatok zákaziek alebo výpadok práce v medzisezónnom období, tým, že povedia svojim zamestnancom, choďte na maródku. A tak sa na plecia všetkých ostatných poistencov prenáša financovanie takéhoto „dovolenkovania“ zamestnancov jednotlivých firiem. Toto určite nie je zdravé, a preto je potrebné zainteresovať aj zamestnávateľskú sféru na tejto záležitosti, pričom – a to treba zdôrazniť – dochádza k znižovaniu odvodov, a to k znižovaniu v takom rozsahu, že ten výsledný efekt pre zamestnávateľov je väčší ako to, čo do toho musia vložiť. Je to spočítané, je to naozaj väčší, pritom je to len aritmetický prepočet a nie je do neho zahrnuté to, že dôjde s pravdepodobnosťou, hraničiacou s istotou, k celkovému poklesu chorobnosti oproti súčasnému stavu, čo prinesie ďalšie zväčšenie týchto úspor, ktoré dosiahne zamestnávateľská sféra. A pán poslanec Hrdlička – ešte pritom sa pozastavím – zrejme buď sa zle vyjadril, alebo nie celkom presne si zatiaľ stihol prečítať zákon. Nič tu nie je v tom zmysle, že by sa nemocenská dávka poskytovala až od 11. dňa. Od 11. dňa ju poskytuje Sociálna poisťovňa, do 11. dňa ju poskytuje zamestnávateľ. Takže to je len na vysvetlenie. Na záver k takému názoru časti možno poslaneckého spektra, že to prináša zhoršovanie príjmovej situácie nízkopríjmových skupín. Zavedenie zásluhovosti a poistného systému znamená, že sa vyrovná, samozrejme, ten dnes nezdravý pomer, ktorý hovorí o tom, že človek, ktorý napríklad celý život nepracoval a nezarábal a tak neodvádzal do systému ani korunu, keď odíde do dôchodku, tak jeho miera náhrady, to znamená, ten pomer, ktorý dostane na dôchodku, k tomu, čo zarábal dovtedy, je viac než 100 %. A ten človek, ktorý zarábal podstatne viac a celý život odvádzal do systému adekvátne odvody, jeho miera náhrady v súčasnom systéme je na hranici 20 %. Určite nie je dobré udržať takýto nezdravý pomer, takúto nespravodlivosť, ktorá – tak ako veľmi správne pani poslankyňa Navrátilová povedala – vedie k zneužívaniu systému, vyhýbaniu sa plateniu do tohto systému a vlastne k podpore práve tých, ktorí nemajú príliš veľký záujem byť daňovými poplatníkmi a prispievateľmi do jednotlivých fondov. Ďakujem za pozornosť. V rámci prvého čítania len toľko. Z. Martináková, podpredsedníčka NR SR: Pani spravodajkyňa, chcete sa ešte vyjadriť k rozprave? Nie. Ďakujem pekne. Budeme pokračovať ďalším bodom programu, a to je prvé čítanie o vládnom návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov . Vládny návrh máte ako tlač 284, návrh na jeho pridelenie na prerokovanie výborom máte v rozhodnutí č. 275. Prosím, pán minister Kaník, aby ste návrh zákona v snemovni uviedli.